Κανονισμός (ΕΚ) αριθ. 1602/2002 της Επιτροπής

της 9ης Σεπτεμβρίου 2002

για τη θέσπιση λεπτομερών κανόνων για την εφαρμογή της οδηγίας 1999/105/ΕΚ του Συμβουλίου όσον αφορά την άδεια που παρέχει κράτος μέλος για την απαγόρευση της εμπορίας συγκεκριμένου βασικού πολλαπλασιαστικού υλικού στον τελικό χρήστη

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ.

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού(1), και ιδίως το άρθρο 17 παράγραφος 3,

Εκτιμώντας τα ακόλουθα:

(1) Σύμφωνα με το άρθρο 17 παράγραφος 1 της οδηγίας 1999/105/ΕΚ, τα κράτη μέλη εξασφαλίζουν ότι το πολλαπλασιαστικό υλικό που διατίθεται στην αγορά σύμφωνα με τις διατάξεις της παρούσας οδηγίας δεν υπόκειται σε εμπορικούς περιορισμούς ως προς τα χαρακτηριστικά του, τις απαιτήσεις εξέτασης και επιθεώρησης, την επισήμανση και τη σφράγιση, άλλους από εκείνους που προβλέπονται στην οδηγία.

(2) Σε ορισμένες περιπτώσεις, μπορεί να επιτραπεί σε κράτος μέλος να απαγορεύσει, στο σύνολο ή σε μέρος της επικράτειάς του, την εμπορία, για σπορά ή φύτευση στην επικράτειά του, συγκεκριμένου πολλαπλασιαστικού υλικού το οποίο είναι ακατάλληλο για χρήση στην επικράτειά του.

(3) Η άδεια αυτή χορηγείται μόνον εφόσον υπάρχουν φόβοι ότι η χρήση του εν λόγω πολλαπλασιαστικού υλικού θα είχε δυσμενείς επιπτώσεις, λόγω των φαινοτυπικών ή γενετικών χαρακτηριστικών του, στους δασοκομικούς, περιβαλλοντικούς ή γενετικούς πόρους ή στη βιοποικιλότητα στην επικράτεια του οικείου κράτους μέλους.

(4) Για να επιτραπεί στην Επιτροπή να αποφασίσει έχοντας πλήρη γνώση της κατάστασης, η αίτηση για τη χορήγηση της άδειας θα πρέπει να συνοδεύεται από αποδεικτικά στοιχεία και άλλες πληροφορίες οι οποίες θα αφορούν, μεταξύ άλλων, την περιφέρεια προέλευσης ή την καταγωγή του δασικού πολλαπλασιαστικού υλικού και τα αποτελέσματα των δοκιμών, επιστημονικών ερευνών και δασοκομικών πρακτικών. Θα πρέπει να διευκρινιστεί η φύση των απαιτούμενων πληροφοριών.

(5) Προς διευκόλυνση του κράτους μέλους που υποβάλλει αίτηση, τα υπόλοιπα κράτη μέλη του παρέχουν, κατόπιν αιτήματος, κάθε χρήσιμη πληροφορία σχετικά με την περιφέρεια προέλευσης ή την καταγωγή του υπό εξέταση υλικού, καθώς και τους εθνικούς καταλόγους βασικού υλικού για την παραγωγή δασικού πολλαπλασιαστικού υλικού.

(6) Αντίγραφο της αίτησης διαβιβάζεται ταυτόχρονα στο κράτος μέλος στο οποίο βρίσκεται η περιφέρεια προέλευσης ή καταγωγής, προκειμένου να του δοθεί η δυνατότητα να γνωστοποιήσει την άποψή του στην Επιτροπή.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασοκομικών φυτών προς φύτευση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το κράτος μέλος που επιθυμεί να του επιτραπεί να απαγορεύσει στον τελικό χρήστη την εμπορία συγκεκριμένου δασικού πολλαπλασιαστικού υλικού, σύμφωνα με το άρθρο 17 παράγραφος 2 της οδηγίας 1999/105/ΕΚ, υποβάλλει αίτηση στην Επιτροπή διευκρινίζοντας τους λόγους για τους οποίους πληρούνται κατά την άποψή του τα κριτήρια που εκτίθενται στο άρθρο 17 παράγραφος 2. Η αίτηση συνοδεύεται από όλα τα στοιχεία και έγγραφα που εκτίθενται στις παραγράφους 2 έως 5.

2. Η αίτηση αυτή πρέπει να συνοδεύεται από χάρτες και στοιχεία σχετικά με την περιφέρεια προέλευσης ή την καταγωγή του υπό εξέταση υλικού, καθώς και από τα έγγραφα στα οποία επισημαίνονται οι διαφορές σε σχέση με τα κλιματικά και οικολογικά στοιχεία της υπό εξέταση περιοχής, τα οποία παρατίθενται στο παράρτημα.

3. Πρέπει να παρέχονται επίσης τα αποτελέσματα των δοκιμών και επιστημονικών ερευνών, καθώς και τα αποτελέσματα των δασοκομικών πρακτικών από τα οποία προκύπτει ότι η χρήση του εν λόγω υλικού είναι ακατάλληλη στο σύνολο ή σε μέρος της επικράτειας για την οποία προτείνεται η απαγόρευση. Λεπτομερή στοιχεία όσον αφορά τις δοκιμές αυτές, όπως η τοποθεσία, η μέθοδος αξιολόγησης και η ανάλυση των δεδομένων πρέπει να κοινοποιούνται. Οι δοκιμές πρέπει να έχουν διεξαχθεί σε κατάλληλες τοποθεσίες και σύμφωνα με τις απαιτήσεις που εκτίθενται στο σημείο 1 του παραρτήματος V της οδηγίας 1999/105/ΕΚ. Θα πρέπει επίσης να παρέχονται στοιχεία όσον αφορά τα πρόσωπα που έχουν διεξαγάγει τις δοκιμές και να αναφέρεται αν τα αποτελέσματα έχουν υποβληθεί σε διαδικασία επαλήθευσης ή δημοσιευθεί.

4. Όσον αφορά τα αποτελέσματα των επιστημονικών ερευνών, θα πρέπει να κοινοποιούνται τα λεπτομερή στοιχεία των ερευνών, ιδίως όσον αφορά την τοποθεσία, τις πηγές των δεδομένων, τη διαδικασία αξιολόγησης, καθώς και τα αποτελέσματα των δεδομένων.

5. Όσον αφορά τα αποτελέσματα των δασοκομικών πρακτικών, θα πρέπει να διαβιβάζονται οι πληροφορίες και τα έγγραφα που αφορούν την επιβίωση και ανάπτυξη του δασικού πολλαπλασιαστικού υλικού.

Άρθρο 2

Όσον αφορά τις αιτήσεις για την απαγόρευση της εμπορίας δασοκομικού πολλαπλασιαστικού υλικού που υπάγεται στις κατηγορίες "γνωστής πηγής" ή "επιλεγμένο" και το οποίο προέρχεται από εγκεκριμένο δασικό υλικό με τη μορφή σπόρων προς σπορά ή δασοσυστάδων, το κράτος μέλος που αιτείται την απαγόρευση του υπό εξέταση υλικού παρέχει αξιολόγηση του ακατάλληλου χαρακτήρα του υλικού αυτού σε σχέση με την περιφέρεια προέλευσης.

Άρθρο 3

Στην περίπτωση των αιτήσεων που αποβλέπουν στην απαγόρευση της εμπορίας δασικού πολλαπλασιαστικού υλικού που υπάγεται στις κατηγορίες "χαρακτηρισμένο" ή "δοκιμασμένο" και προέρχεται από δασικό υλικό που έχει εγκριθεί με τη μορφή αγρού σποροπαραγωγής, γονικά φυτά οικογένειας, κλώνου ή μείγματος κλώνων, το κράτος μέλος που ζητά την απαγόρευση του υλικού παρέχει αξιολόγηση της ακαταλληλότητάς του για κάθε μονάδα έγκρισης.

Εκτός από τα στοιχεία που αναφέρονται στο άρθρο 10 της οδηγίας 1999/105/ΕΚ, πρέπει να παρέχονται, κατόπιν αιτήματος, οι ακόλουθες πληροφορίες:

α) τα κριτήρια επιλογής που έχουν χρησιμοποιηθεί για τα στοιχεία του βασικού υλικού·

β) η σύνθεση του βασικού υλικού·

γ) η περιφέρεια (οι περιφέρειες) προέλευσης στην οποία (στις οποίες) επιλέγηκαν τα αρχικά στοιχεία.

Άρθρο 4

1. Για να διευκολυνθεί το κράτος μέλος στη σύνταξη της αίτησης που αναφέρεται στο άρθρο 1, τα υπόλοιπα κράτη μέλη του παρέχουν, κατόπιν αιτήματός του, τους χάρτες και τις πληροφορίες που αφορούν τις κλιματικές και οικολογικές συνθήκες της περιφέρειας προέλευσης του δασικού πολλαπλασιαστικού υλικού για το οποίο έχει ζητηθεί άδεια απαγόρευσης της εμπορίας στον τελικό χρήστη.

2. Κατά την υποβολή αίτησης για τη χορήγηση άδειας από την Επιτροπή, διαβιβάζεται αντίγραφο της αίτησης αυτής στο κράτος μέλος στο οποίο βρίσκεται η περιφέρεια προέλευσης ή καταγωγής του υλικού προς απαγόρευση.

3. Το κράτος μέλος που αναφέρεται στην παράγραφο 2 έχει στη διάθεσή του προθεσμία τριών μηνών για να εξετάσει την αίτηση για να κοινοποιήσει την άποψή του στην Επιτροπή. Σε δεόντως αιτιολογημένες περιπτώσεις, η Επιτροπή δύναται, κατόπιν αιτήματος του κράτους μέλους, να παρατείνει την προθεσμία αυτή.

Άρθρο 5

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Σεπτεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 11 της 15.1.2000, σ. 17.

ΠΑΡΑΡΤΗΜΑ

Δικαιολογητικά που πρέπει να παρέχουν τα κράτη μέλη, σύμφωνα με τις διατάξεις του άρθρου 17 παράγραφος 2 της οδηγίας 1999/105/ΕΚ του Συμβουλίου

1. Πληροφορίες σχετικά με το είδος που αναπτύσσεται στην επικράτειά του ή μέρος της επικράτειάς του: ιθαγενές ή εισαχθέν.

2. Χάρτες και ενδείξεις όσον αφορά την περιφέρεια προέλευσης ή τη μονάδα έγκρισης του δασικού πολλαπλασιαστικού υλικού που αποτελεί το αντικείμενο της αίτησης.

3. Στοιχεία όσον αφορά την επικράτεια ή μέρος της επικράτειας για την οποία ζητείται η απαγόρευση εμπορίας του υλικού για σπορά ή φύτευση για τον τελικό χρήστη.

4. Κλιματικά στοιχεία όσον αφορά την περιφέρεια προέλευσης ή τη μονάδα έγκρισης, τα οποία αναφέρονται στο σημείο 2, καθώς και την επικράτεια ή το μέρος της επικράτειας, όπως διευκρινίζεται στο σημείο 3:

α) ετήσιες βροχοπτώσεις (mm)·

β) βροχοπτώσεις (mm) κατά τη διάρκεια της βλαστικής περιόδου και τους μήνες κατά τους οποίους συμβαίνουν·

γ) θερμοκρασία:

- μέση ετήσια (°C),

- μέσος όρος του ψυχρότερου μήνα (°C),

- μέσος όρος του θερμότερου μήνα (°C),

δ) διάρκεια της βλαστικής περιόδου (ημέρες κατά την οποία η θερμοκρασία υπερβαίνει τους 5 °C ή άλλη παρόμοια μέθοδος μέτρησης):

5. Οικολογικά δεδομένα όσον αφορά την περιφέρεια προέλευσης ή τη μονάδα έγκρισης, τα οποία αναφέρονται στο σημείο 2, καθώς και την επικράτεια ή το μέρος της επικράτειας που αναφέρονται στο σημείο 3.

α) υψόμετρο·

β) σημαντικοί γεωλογικοί σχηματισμοί·

γ) κυριότερος τύπος (κυριότεροι τύποι) εδάφους.